作者:袁朗
標題:賦飲馬長城窟
內容:朔風動秋草，清蹕長安道。長城連不窮，所以隔華戎。規模惟聖作，負荷曉成功。鳥庭已向內，龍荒更鑿空。玉關塵卷靜，金微路已通。湯徵隨北怨，舜詠起南風。畫地功初立，綏邊事雲集。朝服踐狼居，凱歌旋馬邑。山響傳鳳吹，霜華藻瓊鈒。屬國擁節歸，單於款關入。日落寒風起，驚蓬被原隰。零落葉已寒，河流清且急。四時徭役盡，千載干戈戢。太平今若斯，汗馬竟無施。唯當事筆硯，歸去草封禪。